Ekki var hægt að róa seinni dag sjóstangaveiðimóts Ekki fór allt eins og vonir stóðu til þegar 20 ára afmælismót Sjóstangaveiðifélagsins Skipaskaga á Akranesi fór fram um síðustu helgi . Róið var eins og til stóð á föstudeginum og veitt frá klukkan sex að morgni til klukkan 14 . Aflinn eftir þann dag var ágætur , þrátt fyrir leiðindakalda , eða samtals tæp 4,5 tonn . Þegar róa átti klukkan sex á laugardagsmorgni hafði veður hins vegar versnað til muna og eftir miklar vangaveltur skipstjóra og mótstjórnar var ákveðið að róa ekki þann daginn . Mótið varð því bara einn dagur og giltu veiðar þess dags til Íslandsmóts sjóstangaveiðimanna . Alls tóku 35 veiðimenn þátt í mótinu og var róið á tólf bátum . Lokahóf mótsins , með tilheyrandi verðlaunaveitingum , var svo haldið eins og til stóð á laugardagskvöldinu . Aflahæsti karl mótsins og um leið aflahæsti veiðimaðurinn varð Einar Ingi Einarsson úr Sjóstangaveiðifélagi Akureyrar með 206 kíló rúm . Aflahæsta konan varð Guðrún Jóhannesdóttir , einnig frá Sjóstangaveiðifélagi Akureyrar með rúm 194 kíló . Stærsta fisk mótsins veiddi Sigurjón Helgi Hjelm Sjóstangaveiðifélagi Snæfellsness , tæplega 14 kílóa þungan þorsk . Guðmundur Skarphéðinsson úr Sjóstangaveiðifélagi Siglufjarðar veiddi flestar tegundir , alls 6 talsins . Flesta fiskana fékk jafnframt sá aflahæsti Einar Ingi Einarsson , eða 177 stykki . Aflahæsti báturinn varð Gári AK með rúm 206 kíló að meðaltali á stöng . Skipstjóri var Rögnvaldur Einarsson . Aflahæsti Akurnesingurinn á mótinu varð Johannes Marian Simonsen með tæp 160 kíló en þess má geta að eftir þau mótin sem haldin hafa verið er Johannes stigahæstur sjóstangaveiðimanna landsins í keppninni til Íslandsmeistaratitils . Aðeins eitt mót af mótum þessa árs hefur nú verið haldið eins og til stóð en það var í Vestmannaeyjum . Móti sem vera átti á Patreksfirði fyrr í maí var frestað vegna veðurs og mótið á Akranesi varð að blása af seinni daginn . Þá hefur móti , sem fyrirhugað var um næstu helgi á Norðfirði , verið frestað en næsta mót verður svo haldið í Ólafsvík dagana 20. og 21. júní næstkomandi .